JSST koronavirus xavfini baholashda xato qilganini tan oldi: Epidemiya o‘rtamiyona emas, yuqori darajada xavfli

Jahon sog‘liqni saqlash tashkiloti (JSST) koronavirusning global xavfini baholash bilan bog‘liq hujjatlarda xatoga yo‘l qo‘yilganini va u qayd etilganidek o‘rtacha emas, yuqori ekanini tan oldi. “Kommersant”ning xabar berishicha, bu haqda tashkilotning 26-yanvar kuni e’lon qilingan vaziyat haqidagi hisobotida keltirildi.

Hujjatda aytilishicha, JSSTning bahosi koronavirus tarqalishi xavfini aniqlash bo‘yicha o‘tkazilgan so‘nggi hisobotidan beri o‘zgarmagan. Shu vaqtgacha virusning tarqalish xavfi Xitoy uchun juda yuqori, mintaqaviy ko‘lamda yuqori va xalqaro darajada o‘rtamiyona, deb hisoblab kelinayotgandi.
“Vaziyatni baholash bo‘yicha 23, 24 va 25-yanvarda e’lon qilingan hisobotda global xavf darajasi o‘rtamiyona deb noto‘g‘ri ko‘rsatilgan”, — deyiladi JSST tushuntirishida.
Eslatib o‘tamiz, Jahon sog‘liqni saqlash tashkiloti Xitoyning Uxan shahrida yangi koronavirus tarqalgani yuzasidan dunyo bo‘ylab favqulodda holat e’lon qilishga hali erta ekanini bildirgandi.
So‘nggi ma’lumotlarga ko‘ra, Xitoydagi koronavirus epidemiyasidan vafot etganlar soni 106 kishiga yetdi, yana salkam 1300 ta yangi kasallanish holatlari tasdiqlandi.
Epidemiya sabab Xitoydagi umumiy aholisi 57 million kishiga teng 15 ta shahar to‘liq yoki qisman yopilgan. Xitoy rahbari Si Szinpin vaziyatni murakkab deb atagan. O‘zbekistonda ushbu virusning mamlakatga kirib kelmasligi uchun choralar ko‘rilmoqda.